
REFERAT

cu privire la propunerea de atribuire a unei locuinţe din fondul locativ de stat al municipiului

Timişoara domnului DAN POTRA component al echipei olimpice naţionale masculine, care a

obţinut pe echipe locul III şi medalia de bronz la Jocurile Olimpice de la Atena, 2004

Prin H.C.L. nr. 39/28.09.2004 s-a atribuit către D-nul. Potra Dan, o locuinţă din fondul locativ de stat al Municipiului Timişoara, situată pe strada: Intrarea Gozna nr. 1 Sc. B, Ap. 3, compusă din două camere plus dependinţe, înscrisă în CF individual nr. 52150 Timişoara, Nr. Top.27421/ III. Având în vedere faptul că prin Decizia civilă 354/14.11.2005 a Curţii de Apel Timişoara definitivă şi irevocabilă la 14.09.2006 se admite recursul declarat de reclamanta Burticică Elisabeta şi obligă Consiliul Local al Municipiului Timişoara să încheie cu reclamanta un nou contract de închiriere pentru ap.3 situat în Intr. Gozna nr.1 sc.B, vă aducem la cunoştinţă că nu a mai putut fi pusă în aplicate H.C.L. nr.39/28.09.2004.


Astfel, numitului Potra Dan nu i s-a putut încheiat contract de închiriere pentru apartamentul mai sus menţionat şi ca urmare s-a propus în şedinţa Comsiei de locuinţe din data de 20.02.2007 atribuirea către acesta a ap.19 din Blv. Eroilor nr.26, devenit liber din punct de vedere juridic prin sentinţa civilă nr.5327/23.05.2005 şi decizia civilă nr.621/A/21.10.2005, definitivă şi irevocabilă la 02.10.2006 prin care se dispune rezilierea contractului şi evacuarea foştilor chiriaşi din locuinţă pentru neplata chiriei.

Vă reamintim că numitul Dan Potra s-a născut în 28 iunie 1978 la Timişoara. A terminat Liceul "H. Coandă", iar în anul 2000 a absolvit Facultatea de Educaţie Fizică şi Sport din Timişoara.

A început gimnastica artistică de performanţă de la vârsta de 5 ani, la Timişoara, sub îndrumarea prof. Ioan Boici. În perioada 1992 - 1996 a fost component al lotului olimpic de juniori de la Timişoara, iar din anul 2000 este component al lotului olimpic de seniori de la Bucureşti.

Dan Potra a obţinut performanţe deosebite la Campionatele Europene, Mondiale şi în special la Jocurile Olimpice, performanţe care fac cinste Timişoarei, făcându-i cunoscut numele în ţară şi în lume. Este medaliat cu bronz la cal cu mânere la Campionatele Europene de la Copenhaga, din anul 1996.

În anul 2001 obţine titlul de campion naţional absolut la individual compus la Campionatul Naţional de la Focşani şi obţine locul IV la individual compus în cadrul Campionatului Mondial de la Ghent din Belgia. La Campionatele Europene de la Petras - Grecia din 2002 obţine titlul de campion european absolut la individual compus şi campion european cu echipa României. În anul 2003 obţine locul V cu echipa la Campionatul Mondial de la Anaheim - S.U.A, iar în 2004 câştigă titlul de campion european cu echipa la Campionatele Europene de la Lublijana - Slovenia. Dar cea mai înaltă distincţie pe care a obţinut-o Dan Potra este locul III, câştigat cu echipa la Jocurile Olimpice de la Atena - 2004. Steagul României care s-a ridicat atunci a avut tipărit pe el cu litere imaginare numele Timişoarei. Acest lucru a fost posibil şi prin contribuţia de necontestat a timişoreanului Dan Potra.

Având în vedere întreaga activitate sportivă şi contribuţia sa la creşterea renumelui Timişoarei în ţară şi în lume, propunem atribuirea, prin încheierea unui contract de închiriere, a unei locuinţe din fondul locativ de stat al Municipiului Timişoara situată pe Blv. Eroilor nr.26 ap.19 compusă din două camere şi dependinţe, atribuită în şedinţa Comisiei de locuinţe din data de 20.02.2007, cu repartiţia  nr. 5/21.02.2007.

